**PWYLLGOR CRONFA DATBLYGU CYNALIADWY**

**3 Gorffennaf 2019**

Yn bresennol: Cynghorydd K Doolin (Dirprwy Gadeirydd yn y Gadair)

Dr M Havard, Dr R Plummer, Cynghorydd M Williams, Cynghorydd S Yelland; Mr P Howe (Cyngor Sir Penfro) a Ms L Livock (Cymdeithas Gwasanaethau Gwirfoddol Sir Benfro).

(Swyddfa’r APC, Parc Llanion, Doc Penfro: 10.00am – 12.35pm)

**1. Ymddiheuriadau am absenoldeb**

Derbyniwyd ymddiheuriadau am absenoldeb oddi wrth y Cynghorydd M James, Ms S Green a Mr G Lloyd-Jones (Cyfoeth Naturiol Cymru).

**2. Datgan Buddiannau**

Ni dderbyniwyd unrhyw ddatganiad o fuddiant.

**3. Cofnodion**

Cyflwynwyd cofnodion y cyfarfod a gynhaliwyd ar 10 Ebrill 2019 i'w cadarnhau a'u llofnodi.

**PENDERFYNWYD** cadarnhau a llofnodi cofnodion y cyfarfod a gynhaliwyd ar 10 Ebrill 2019.

**4. Diweddariad ar y Gronfa Datblygu Cynaliadwy (SDF)**

Estynnodd y Cadeirydd groeso cynnes i Iwan Thomas, Prif Weithredwr PLANED, i'r cyfarfod; atgoffwyd yr Aelodau mai PLANED bellach sy’n gyfrifol am weinyddu’r gronfa o ddydd i ddydd ar gyfnod prawf o 15 mis.

Roedd yr adroddiad oedd gerbron y Pwyllgor yn amlinellu'r 3 chais a wnaed i’r gronfa ers y cyfarfod blaenorol. Hefyd wedi’i gynnwys oedd cais gan y Ganolfan Hynod Wyllt yr oedd y Pwyllgor wedi'i ohirio yn ei gyfarfod diwethaf, gan ofyn am gyflwyno gwybodaeth ychwanegol a chyflwyniad pellach. Dywedwyd yn y cyfarfod, oherwydd anawsterau cynllunio, bod y cais SDF hwn bellach wedi'i dynnu'n ôl. Hefyd roedd yr adroddiad yn rhoi diweddariad ar y camau ymlaen a gymerwyd ar y prosiectau a gymeradwywyd yn flaenorol.

Aeth y Rheolwr Cyllid rhagddo i egluro bod y gyllideb a ddyrannwyd i'r gronfa ar gyfer 2019/20 yn £100,000, ond oherwydd y symiau o arian yr ymrwymwyd iddynt eisoes, balans y cyllid SDF oedd ar gael oedd £76,400. Felly pe bai'r Pwyllgor yn dymuno, dywedwyd bod digon o gyllid ar gael i gymeradwyo pob un o’r prosiectau oedd ger eu bron y diwrnod hwnnw.

Gwnaed sylwadau ar sut y gellid gwella'r ffurflen gais, nid yn unig i helpu'r Aelodau i werthuso'r ceisiadau yn well a galluogi swyddogion i roi adborth i ymgeiswyr aflwyddiannus, ond hefyd i wella a/neu wneud profiad yr ymgeisydd yn haws ar ddechrau'r broses. Atebodd Mr Thomas drwy ddweud bod PLANED wedi parhau â phroses oedd wedi gweithio'n dda i’r Awdurdod Parc Cenedlaethol yn flaenorol. Fodd bynnag, byddai'n hapus i ystyried unrhyw awgrymiadau wrth baratoi ar gyfer y flwyddyn ariannol ganlynol.

Bu peth trafodaeth ynghylch strategaeth ariannu'r SDF a’r adborth ar lwyddiant neu ddiffyg llwyddiant prosiectau dros y blynyddoedd. Dywedodd y Rheolwr Cyllid ei fod yntau a Mr Thomas wedi cael trafodaeth ar y mater hwn yn ddiweddar. Roedd y cytundeb gweinyddu cyfredol yn ei le tan fis Mawrth 2020 a byddai dadansoddiad o'r prosiect yn cael ei gynnal cyn i'r cytundeb ddod i ben. Dywedodd hefyd bod adolygiad o'r Gronfa Datblygu Cynaliadwy 2000-2016 wedi'i gynnal gan Swyddog blaenorol y Gronfa Datblygu Cynaliadwy, a chytunwyd y byddai hyn yn cael ei gylchredeg i'r Pwyllgor. Byddai'r strategaeth SDF ehangach yn cael ei hystyried yn y cyfarfod nesaf.

**NODWYD.**

**5. Ceisiadau am gyllid o dan y Gronfa Datblygu Cynaliadwy**

Ystyriodd y Pwyllgor 3 cais newydd am gyllid o dan y Gronfa Datblygu Cynaliadwy. Ystyriwyd y ceisiadau yn fanwl yn erbyn meini prawf asesu’r gronfa, yn dilyn cyflwyniad byr gan ymgeiswyr y tri prosiect. Atgoffwyd yr Aelodau bod nifer o'r ceisiadau oedd wedi’u cynnwys ar yr agenda y diwrnod hwnnw yn cynnwys gwybodaeth fasnachol sensitif ac na ddylid felly eu rhannu ymhellach na'u dosbarthu.

| **Cyfeirnod** | **Enw’r Prosiect** | **Cyflwyniad gan** | **Sefydliad** |
| --- | --- | --- | --- |
| SDF/2019/3 | Argraffu Cynaliadwy | Kate Kekwick | KlickKlack Print |
| SDF/2019/4 | Bragdy Hen Ffermdy Tyddewi | Mark ac Emma Evans |  |
| SDF/2019/5 | Cymdeithas Budd Cymunedol Câr-y-Môr – Dechrau Busnes | Owen a Megan Haines | Cymdeithas Budd Cymunedol Câr-y-Môr |

Atgoffodd y Cadeirydd y Pwyllgor mai Aelodau'r Awdurdod Parc Cenedlaethol fydd yn gwneud y penderfyniadau yn ôl cylch gorchwyl y Pwyllgor, gan gymryd barn yr Aelodau Ymgynghorol hynny oedd yn bresennol i ystyriaeth.

Yn dilyn trafodaethau **PENDERFYNWYD**:

(a) bod swm llawn y cyllid y gofynnwyd amdano yn cael ei roi i’r ceisiadau canlynol, cyn belled ag y cydymffurfir ag amodau arferol y grant ac unrhyw gafeatau ychwanegol y cytunwyd arnynt yn y cyfarfod (a fanylir isod):

(i) SDF/2019/3 – Argraffu Cynaliadwy – yn amodol ar gael caniatâd cynllunio a llwyddiant ceisiadau am gyllid cyfatebol. Hefyd, yn amodol ar gynnwys carreg filltir ynghylch adrodd ar ddatblygu/cyflwyno inciau argraffu sy'n fuddiol i'r amgylchedd.

(ii) SDF/2019/4 - Bragdy Hen Ffermdy Tyddewi.

(b) gwrthod y cais canlynol:

(i) SDF/2019/5 – Cymdeithas Budd Cymunedol Câr-y-Môr – Dechrau Busnes.